pythainlp/thai_wikipedia_clean_20230101 huggingface dataset:
ในปี 2001 หลี่จึงตัดสินใจไปแสดงหนังให้กับค่ายหนังฝั่งยุโรป มีผลงานถึง 2 เรื่อง คือ Kiss of the Dragon (2001) หรือชื่อไทย จูบอหังการ ล่าข้ามโลก โดยเป็นการร่วมงานกันระหว่างเขากับลุค เบซอง ผู้อำนวยการสร้างชาวฝรั่งเศส ร่วมแสดงกับ บริดเจต ฟอนดา และ เชกี คาร์โย ซึ่งหลี่ยังรับหน้าที่อำนวยการสร้างและคิดโครงเรื่องนี้ด้วย และหนังแอ็คชั่น - ไซไฟ เรื่อง The One (2001)หรือชื่อไทย เดี่ยวมหาประลัย อีกทั้ง หลี่ยังร่วมกับบริษัทหนังอย่าง "Icon Production" สร้างภาพยนตร์โทรทัศน์ (Pilot) แนวกำลังภายใน เรื่อง "Invincible (2001) " ความยาว 90 นาที ออกฉายเมื่อปี 2001 ว่าด้วยเรื่องราวของกลุ่มคนที่มีวิชาการต่อสู้หลายคนมารวมตัวกัน เพื่อทำภารกิจยับยั้งกลุ่มคนที่หวังจะทำลายโลก
ในปี 2002 หลี่กลับมาแสดงภาพยนตร์ศิลปะการต่อสู้แนวกำลังภายใน ที่บ้านเกิดอีกครั้งในภาพยนตร์เรื่อง "Hero" (2002) หนังสัญชาติจีนแผ่นดินใหญ่กำกับการแสดงโดย จางอี้โหมว
ในปี 2003 หลี่กลับมาทำงานในฮอลลีวูด รับบทนำร่วมกับนักร้องแร็พเปอร์ ดีเอ็มเอ็กซ์ ใน Cradle 2 the Grave (2003) หรือชื่อไทย คู่อริ..ถล่มยกเมือง ของผู้อำนวยการสร้าง โจเอล ซิลเวอร์ และผู้กำกับ แอนเดรจ บาร์ตโกเวียก จาก Romeo Must Die (2000) โดยหลี่รับบทเป็นนักสืบชาวไต้หวัน ที่ต้องร่วมมือกับนักโจรกรรมเพชร เพื่อตามหาอัญมณีสีดำ โดยในเรื่องนี้หลี่ต้องรับมือกับนักแสดงคิกบ็อกซิงอย่าง มาร์ค ดาคาสคอส เป็นครั้งแรก และสามารถทำเงินขึ้นอันดับหนึ่งบ็อกซ์ออฟฟิสในสัปดาห์แรกของการฉายในสหรัฐอเมริกา
ในปี 2005 หลี่กลับทำงานในฝั่งยุโรปอีกรอบ ร่วมงานกับลุค เบซอง อีกครั้ง ในเรื่อง Danny the Dog (หรืออีกชื่อ Unleashed ,2005) หรือชื่อไทย คนหมาเดือด ร่วมแสดงกับ มอร์แกน ฟรีแมน, บ็อบ ฮอสกินส์ และ เคอร์รี คอนด็อน ซึ่งได้รับการตอบรับกลุ่มแฟนหนังในอเมริกาเป็นอย่างดี
ในปี 2006 หลี่ก็กลับมาแสดงศิลปะการต่อสู้ประเภทกังฟู ที่บ้านเกิดอีกครั้งในภาพยนตร์เรื่อง Fearless (2006) หรือชื่อไทย จอมคนผงาดโลก เรื่องนี้หลี่เป็นทั้งนักแสดงและผู้อำนวยการสร้าง โดยการกำกับเป็นของ รอนนี่ ยู (Ronny Yu)
ในปี 2007 หลี่กลับไปทำงานที่ฝั่งยุโรปและได้ร่วมงานกับเจสัน สเตแธม นักแสดงแอ็คชั่นชื่อดังของโลกชาวอังกฤษ ในภาพยนตร์เรื่อง War (หรืออีกชื่อ Rogue Assassin ,2007) หรือชื่อไทย โหดปะทะเดือด และกลับมาบ้านเกิดแสดงหนังประวัติศาสตร์มหากาพย์สงครามย้อนยุคของจีน เรื่อง The Warlords (2007) หรือชื่อไทย 3 อหังการ์ เจ้าสุริยา หนังรีเมคภาพยนตร์เรื่อง Blood Brothers (1973) ของผู้กำกับระดับปรมาจารย์ จางเชอะ ผลงานการกำกับของ ปีเตอร์ ชาน
ในปี 2008 หลี่กลับมาทำงานให้ฮอลลีวูดอีกครั้ง มีผลงานถึง 2 เรื่อง คือ The Forbidden Kingdom หรือชื่อไทย หนึ่งฟัดหนึ่ง ใหญ่ต่อใหญ่ ด้วยทุนสร้าง 55 ล้านดอลลาร์สหรัฐ หลี่ร่วมแสดงกับนักแสดงแอ็กชั่นชื่อดังอย่าง เฉินหลง เป็นครั้งแรก หลังจากวางแผนจะร่วมงานกันมานานกว่าหลายปี และพึ่งได้มาเจอกันในเรื่องนี้ โดยเนื้อหาอิงจากนิยายเรื่อง ไซอิ๋ว มาบางส่วน ผลงานกำกับของ ร็อบ มินคอฟ (The Lion King, Stuart Little และ The Haunted Mansion) โดยได้ทีมงานอย่าง ปีเตอร์ เปา (ผู้กำกับภาพ) , หยวนวูปิง (ผู้ออกแบบฉากการต่อสู้) และนักแสดงอย่าง หลิว อี้เฟย์, หลี่ ปิงปิง, คอลลิน โชว และไมเคิล แองการาโน และภาพยนตร์ภาคต่อของหนังชุด The Mummy ในตอนใหม่ล่าสุดที่ชื่อว่า "The Mummy: Tomb of the Dragon Emperor (2008) " ร่วมแสดงกับนักแสดงชาวฮ่องกง เช่น หยาง จื่อฉยง และ หวง ชิวเซิน พร้อมกับนักแสดงหลักอย่าง เบรนแดน เฟรเซอร์, มาเรีย เบลโล และ จอห์น ฮันนาห์
ในปี 2009 หลี่กลับมาทำงานที่บ้านเกิดร่วมแสดงในหนังประวัติศาสตร์รวมชาติจีน ในภาพยนตร์เรื่อง The Founding of a Republic (2009) หรือ มังกรสร้างชาติ หนังทุนสร้างโดยรัฐบาลจีน
ในปี 2010 หลี่กลับมาทำงานฮอลลีวูดอีกร่วมแสดงนำในหนังแอ็คชันรวมดาราอาวุโสแห่งยุค 80s เรื่อง "The Expendables" (2010) หรือชื่อไทย โคตรคนทีมมหากาฬ ภาค 1 โดยประกบกับนักแสดงอย่าง ซิลเวสเตอร์ สตอลโลน, เจสัน สเตธัม, ดอล์ฟ ลุนด์เกรน, มิกกีย์ รูร์ก, สตีฟ 'สโตน โคล' ออสติน, แรนดี้ เคาท์เชอร์, บรูซ วิลลิส และ อาร์โนลด์ ชวาร์เซเน็กเกอร์ และกลับมาบ้านเกิดเพื่อรับบทนำในหนังจีนแนวดราม่าเรื่อง Ocean Heaven (2010) หนังเล็กๆทุนสร้าง 7 ล้านหยวน โดยเขารับบทพ่อเป็นพนักงานในสวนน้ำแห่งหนึ่ง ที่มีลูกชายป่วยเป็นโรคออทิสติก ซึ่งถือเป็นงานแสดงดราม่าเต็มตัวครั้งแรก โดยไม่มีฉากแอ็คชั่นในหนังแม้แต่ฉากเดียว พร้อมประกาศว่าเขาจะรับงานแสดงน้อยลง เพื่อไปทุ่มเทให้กับงานช่วยเหลือเพื่อนมนุษย์กับมูลนิธิของเขาชื่อ The One Foundation
ภาพยนตร์ศิลปะการต่อสู้.
ในช่วงที่หลี่ทำงานแสดงภาพยนตร์ในต่างประเทศทั้งฮอลลีวูดและฝั่งยุโรป ในปี 2002 หลี่กลับมาแสดงภาพยนตร์ศิลปะการต่อสู้แนวกำลังภายใน ที่บ้านเกิดในภาพยนตร์เรื่อง "Hero" (2002) หนังสัญชาติจีนแผ่นดินใหญ่ทุนสร้าง 30 ล้านดอลลาร์สหรัฐโดยรัฐบาลของจีน กำกับการแสดงโดย จางอี้โหมว นำแสดงโดยดาราชื่อดังหลายคน อย่าง เหลียง เฉาเหว่ย, จาง ม่านอวี้, เฉิน เตาหมิง, จาง จื่ออี๋ และ เจิน จื่อตัน โดยเฉพาะเจิน จื่อตัน ถือว่าเป็นการกลับมาร่วมงานกับหลี่อีกครั้ง หลังจากเคยประมือกันมาแล้วใน หวง เฟยหง ภาค 2 หรือ Once Upon a Time in China II (1992) และภาพยนตร์เรื่อง Hero ทำรายได้ทั่วโลกถึง 177.3 ล้านดอลลาร์สหรัฐ
ในปี 2006 หลี่ก็กลับมาแสดงศิลปะการต่อสู้ประเภทกังฟู เรื่องเยี่ยมในภาพยนตร์เรื่อง Fearless (2006) หรือชื่อไทย จอมคนผงาดโลก เรื่องนี้หลี่เป็นทั้งนักแสดงและผู้อำนวยการสร้าง โดยการกำกับเป็นของ รอนนี่ ยู (Ronny Yu) หนังจีนทุนสร้าง 19 ล้านดอลลาร์สหรัฐ ว่าด้วยเรื่องราวของฮั่ว หยวนเจี๋ย ปรมจารย์กังฟูผู้ต่อสู้กับจิตใจของตน ตั้งแต่เกิดจนถึงนาทีสุดท้ายของชีวิต โดยคำโฆษณาที่ใช้ในการโปรโมตหนังเรื่องนี้บอกว่า เป็นหนังศิลปะการต่อสู้ประเภทกังฟู เรื่องสุดท้ายของเขา ทำให้คนทั่วโลกสนใจหนังเรื่องนี้มากขึ้น โดยสามารถขึ้นอันดับหนึ่งในตารางหนังทำเงินทั่วเอเชีย ยังสามารถทำรายได้อย่างงดงามบนตารางบ็อกซ์ออฟฟิสในสหรัฐอเมริกา และมีนักแสดงชาวไทยมีโอกาสร่วมแสดงกับหลี่ คือ สมรักษ์ คำสิงห์ (นักมวยสากลเหรียญทองโอลิมปิก) ในภาพยนตร์เรื่องนี้ด้วย
ในปี 2007 หลี่ได้ร่วมแสดงในหนังประวัติศาสตร์มหากาพย์สงครามย้อนยุคของจีน เรื่อง The Warlords (2007) หรือชื่อไทย 3 อหังการ์ เจ้าสุริยา หนังรีเมคภาพยนตร์เรื่อง Blood Brothers (1973) ของผู้กำกับระดับปรมาจารย์ จางเชอะ ผลงานการกำกับของ ปีเตอร์ ชาน ร่วมแสดงนำกับ หลิว เต๋อหัว และ ทาเคชิ คาเนชิโร หนังใช้ทุนสร้างสูงถึง 40 ล้านดอลลาร์สหรัฐ สูงที่สุดในหนังที่พูดภาษาจีนในยุคนั้น โดยภาพยนตร์เรื่องนี้ไม่ได้เป็นหนังกำลังภายในอย่างที่เข้าใจกัน และเป็นครั้งแรกในชีวิตการแสดงที่หลี่ต้องรับบทเป็นตัวร้ายในภาพยนตร์ที่พูดภาษาจีน(บทร้ายในตอนท้ายเรื่อง) ภาพยนตร์ได้รับการตอบรับเป็นอย่างดีทั่วเอเชีย เปิดตัวขึ้นอันดับหนึ่งทั้งใน จีนแผ่นดินใหญ่ ฮ่องกง ไต้หวัน มาเลเซีย และสิงคโปร์ โดยตัวหลี่เองได้รับค่าตัวสูงสุดในบรรดาหนังภาษาจีนในยุคนั้น ด้วยค่าตัวถึง 100 ล้านหยวน หรือ 13.47 ล้านดอลลาร์สหรัฐ ภาพยนตร์ยังคว้าตุ๊กตาทองฮ่องกง ครั้งที่ 27 มาได้ถึง 8 รางวัล รวมถึงรางวัลใหญ่อย่างรางวัลภาพยนตร์ยอดเยี่ยม และนักแสดงนำชายยอดเยี่ยม คือ หลี่ เหลี่ยนเจี๋ย นั่นเอง
บุคลิกของหลี่ได้ถูกนำไปเป็นตัวละครในเกมมาแล้ว โดยเกมนี้มีชื่อว่า Rise to Honor ผลิตโดย Sony Computer Entertainment America โดยเรื่องราวในเกมอ้างอิงเนื้อเรื่องในหนังแอ๊คชั่นของหลี่ และหลี่ยังเป็นผู้ให้เสียงกับตัวละครของเขาในเกม และได้หยวน ขุย (Corey Yuen) ผู้กำกับคิวบู๊คู่หูมาทำหน้าที่ออกแบบท่าทางต่อสู้ในเกมอีกด้วย วางจำหน่ายเมื่อเดือนกุมภาพันธ์ 2004 และในแถบยุโรปเดือนเมษายน 2004 จำหน่ายในรูปแบบเพลย์สเตชัน 2 เท่านั้น
ชมรมอาสาพัฒนาในมหาวิทยาลัย
2499 อันธพาลครองเมือง
2499 อันธพาลครองเมือง  เป็นภาพยนตร์ไทยแนวแอคชัน-ดราม่า ที่มีเนื้อหาเล่าย้อนถึงกรุงเทพมหานครยุคก่อนพุทธศักราช 2500 ที่เหล่านักเลงอันธพาลวัยรุ่นมีอิทธิพลและครองเมืองอย่างไม่หวั่นเกรงกฎหมาย กำกับโดย นนทรีย์ นิมิบุตร สร้างโดย บริษัท ไท เอ็นเตอร์เทนเมนต์ จำกัด เพลงประกอบภาพยนตร์ โดย วูล์ฟแพ็ค ออกฉายเมื่อวันที่ 11 เมษายน พ.ศ. 2540 เป็นครั้งแรกของราชอาณาจักรไทย
เรื่องราวทั้งหมดเล่าโดยผ่านความทรงจำของ เปี๊ยก วิสุทธิ์กษัตริย์ (สุริยัน ศักดิ์ไธสง-เสียงบรรยายโดย รุจน์ รณภพ) ก่อนปี พ.ศ. 2500 สมัยที่กรุงเทพ ฯ ยังถูกเรียกว่าพระนคร อิทธิพลของวัฒนธรรมตะวันตกเริ่มหลั่งไหลมายังกลุ่มวัยรุ่นเมืองไทย แดง (เจษฎาภรณ์ ผลดี) เป็นหัวโจกเด็กวัยรุ่น แดงเป็นลูกของ โฉม (ปาริชาต บริสุทธิ์) โสเภณีที่ตรอกไบเล่ย์ ข้างหัวลำโพง เขาจึงสร้างปมเด่นขึ้นมาด้วยการเป็นหัวหน้าแก๊งอันธพาลเพื่อกลบปมด้อยที่เป็นลูกโสเภณี แดงมีเพื่อนสนิทคือ ปุ๊ (ศุภกรณ์ กิจสุวรรณ), ดำ (ชาติชาย งามสรรพ์), แหลม (นพชัย มัททวีวงศ์) และ เปี๊ยก (อรรถพร ธีมากร) แดงสร้างชื่อจากการสังหารเฮียหมา นักเลงท้องถิ่นในงานฉลองวันขึ้นปีใหม่ วันหนึ่งในงานเจมส์ ดีนรำลึก แดงและพรรคพวกได้เจอกับนักร้องสาวคนหนึ่งชื่อ วัลลภา (แชมเปญ เอ็กซ์) วัลลภามีท่าทีสนใจแดงทั้งสองคนจึงได้รู้จักกัน ครั้งนึงปุ๊ไปมีเรื่องกับเด็กในแก๊งของเปี๊ยก ทำให้เปี๊ยกออกรับหน้าแทนจึงเกิดการทะเลาะวิวาทกันขึ้น ทำให้เปี้ยกต้องติดคุกและโดนไล่ออกจากโรงเรียนในภายหลัง เป็นชนวนเหตุให้แก๊งระเบิดขวดที่นำโดยปุ๊ และแก๊งไบเล่ย์ของแดงเกิดบาดหมางและก่อให้เกิดเรื่องราวความรุนแรงในเวลาต่อมา
ทั้งคู่ยกพวกตีกันหลายครั้ง ไม่ว่าจะเป็นที่ถนนสิบสามห้าง ย่านบางลำพู หรือในที่ใด ๆ ก็ตาม จนเมื่อเกิดการรัฐประหารโดยจอมพลสฤษดิ์ ธนะรัชต์ ในปี พ.ศ. 2501 ความเด็ดขาดที่จะปราบปรามแก๊งวัยรุ่น ทำให้แดงและเปี๊ยกต้องหนีไปพึ่ง หมู่เชียร (อภิชาติ ชูสกุล) ลูกพี่เก่าที่อู่ตะเภา หมู่เชียรกำลังจะเปิดคาสิโนแห่งใหม่ที่นั่นเพื่อรองรับเหล่าทหารอเมริกันที่มารบในสงครามเวียดนาม จึงรับแดงและเปี๊ยกเข้ามาเป็นลูกน้อง ต่อมาไม่นานแหลมก็ตามมา รวมทั้งปุ๊และดำด้วย แดงไม่เห็นด้วยที่หมู่เชียรรับปุ๊และดำ ในที่สุดปุ๊และดำก็ทรยศ โดยไปเข้ากับผู้ใหญ่เต๊ก ผู้ทรงอิทธิพลคู่แข่งหมู่เชียร ในที่สุดหมู่เชียรก็ถูกยิงตาย แดงและพวกจึงตกอยู่ในสภาพเสียหัวเรือ ต่อมาได้ล้างแค้นให้หมู่เชียรโดยยิงกับพวกปุ๊และผู้ใหญ่เต๊กกลางตลาด
ต่อมา แม่ของแดงขอให้แดงบวช แดงยอมบวช แต่ในงานบวช ปุ๊และดำก็มาป่วน แดงและพวกยิงกับปุ๊และดำกลางงาน หลายคนตาย แดงก็บาดเจ็บสาหัสหนัก ที่สุดเขาก็ไม่ได้บวช และไปเป็นลูกน้องเสี่ยจิว ผู้ทรงอิทธิพลที่ชลบุรี และท้ายที่สุดเขาก็รถคว่ำตาย ด้วยวัยเพียง 24 ปี แบบเดียวกับ เจมส์ ดีน วีรบุรุษที่เขารัก
2499 อันธพาลครองเมือง มีชื่อภาษาอังกฤษว่า "Dang Bireley's and Young Gangsters" หรือ "Dang Bireley's Story" สร้างมาจากบทประพันธ์เรื่อง "เส้นทางมาเฟีย" ของสุริยัน ศักดิ์ไธสง หรือ เปี๊ยก วิสุทธิกษัตริย์ ในเรื่อง เมื่อออกฉายได้รับความนิยมอย่างมาก เป็นที่พูดคุยวิพากษ์วิจารณ์จนเป็นกระแสในสังคมระยะหนึ่ง ถึงเรื่องราวความจริงกับสิ่งที่ปรากฏในภาพยนตร์ เช่น หลายคนบอกว่าแดงแท้ที่จริงไม่เคยฆ่าคนและชอบกินมิลค์เช็ค, เปี๊ยก วิสุทธิกษัตริย์ เป็นบุคคลที่ไม่มีใครรู้จัก เป็นต้น อีกทั้งยังเป็นการแจ้งเกิดของหลายคน ไม่ว่าจะเป็นผู้กำกับที่เพิ่งจะสร้างหนังเป็นเรื่องแรก และนักแสดงนำ ซึ่งในขณะนั้นทุกคนยังคงเป็นนักแสดงหน้าใหม่ทั้งหมด และเป็นการเปิดศักราชยุคใหม่ให้ภาพยนตร์ไทยอย่างแท้จริง เนื่องด้วยสามารถทำรายได้ถล่มทลายไม่แพ้ภาพยนตร์ต่างประเทศเป็นเรื่องแรกในวงการ อีกทั้งเป็นภาพยนตร์ไทยเรื่องแรกที่สร้างได้มาตรฐานสากล เมื่อออกไปฉายในงานเทศกาลต่างประเทศ ก็ได้รับรางวัลภาพยนตร์ยอดเยี่ยมจากงานประกวดภาพยนตร์อิสระที่ประเทศเบลเยี่ยมด้วย
ฟิล์มนัวร์
ฟิล์มนัวร์  ชื่อเรียกประเภทของภาพยนตร์ประเภทหนึ่ง โดยที่คำว่า "Noir" เป็นภาษาฝรั่งเศสแปลว่า "ดำ" หากจะแปลกันตรง ๆ ตัว ฟิล์มนัวร์ จึงแปลว่า "ฟิล์มดำ" หรือ "ภาพยนตร์ดำ" หรือ "ภาพยนตร์มืด"
ภาพยนตร์ที่จะจัดให้อยู่ในประเภทฟิล์มนัวร์ นั้น จะเป็นภาพยนตร์ที่ใช้แสงและสีมืดทึบ หรือขาวดำเป็นหลัก แสดงให้เห็นถึงด้านมืดในใจมนุษย์ แต่ที่สำคัญที่สุดคือ เรื่องราวที่เกิดในเรื่อง ก็ไม่ได้บ่งบอกว่าใครดี ใครเลวกว่ากัน ทุก ๆ คนมีปนกันไปทั้งดีและเลว เอกลักษณ์อีกประการของฟิล์มนัวร์ ก็คือ ผู้หญิงที่เป็นตัวเอกในเรื่อง จะเป็นผู้หญิงที่มีเสน่ห์ทางเพศอย่างร้ายกาจ และจะหลอกล่อผู้ชายให้ตกเป็นเหยื่อของเธอได้ ตัวอย่างของภาพยนตร์ประเภทฟิล์มนัวร์ ได้แก่ Citizen Kane ของ ออร์สัน เวลส์ ในปี พ.ศ. 2484 (ค.ศ. 1941) , The Third Man ของ คาร์รอล รีด ในปี พ.ศ. 2484 (ค.ศ. 1941) , The Big Sleep ของ โฮเวิร์ด ฮอกส์ ในปี พ.ศ. 2489 (ค.ศ. 1946) เป็นต้น
สำหรับภาพยนตร์ฟิล์มนัวร์ ในยุคปัจจุบันนี้ ได้แก่ Chinatown ของ โรมัน โปลันสกี้ ในปี พ.ศ. 2517 (ค.ศ. 1974) , The Postman Always Rings Twice ของ บ๊อบ ราเฟลสัน ในปี พ.ศ. 2524 (ค.ศ. 1981) , Miller's Crossing ของ โจเอล โคแฮน ในปี พ.ศ. 2533 (ค.ศ. 1990), Naked Lunch ของ เดวิด โครเนนเบิร์ก ในปี พ.ศ. 2534 (ค.ศ. 1991) , L.A. Confidential ของ เคอติส แฮนซัน ในปี พ.ศ. 2539 (ค.ศ. 1997) , Dark City ในปี พ.ศ. 2541 (ค.ศ. 1998) ของ อเล็ก โพรยาส, Midnight in the Garden of Good and Evil ของ คลินต์ อีสต์วูด ในปีเดียวกัน, Memento ของ คริสโตเฟอร์ โนแลน ในปี พ.ศ. 2543 (ค.ศ. 2000) , Femme Fatale ของ ไบรอัน เดอ พัลม่า ในปี พ.ศ. 2545 (ค.ศ. 2002) , Sin City ของ แฟรงก์ มิลเลอร์ และ โรเบิร์ต โรดริเกวซ ในปี พ.ศ. 2548 (ค.ศ. 2005), Planet Terror ของ โรเบิร์ต โรดริเกวซ ในปี พ.ศ. 2550 (ค.ศ. 2007) เป็นต้น
ในส่วนของภาพยนตร์ฮ่องกง เช่น The Longest Nite ของตู้ ฉีฟง ในปี พ.ศ. 2541 (ค.ศ. 1998) เป็นต้น
สำหรับภาพยนตร์ไทยนั้น ภาพยนตร์ที่สามารถจัดให้อยู่ในประเภทฟิล์มนัวร์ได้นั้น มี ภาพยนตร์ไทยเรื่อง "เมืองในหมอก" เป็นเรื่องแรก กำกับฯ โดย เพิ่มพล เชยอรุณ ออกฉายเมื่อ พ.ศ. 2521 ดัดแปลงมาจากบทละครที่เขียนขึ้นเมื่อ ค.ศ.1944 (พ.ศ. 2487) ของ อัลแบร์ กามู Albert Camus เรื่อง Le Malentendu หรือ The Misunder- standing ในภาคภาษาอังกฤษ กะโหลกบางตายช้า กะโหลกหนาตายก่อน ในปี พ.ศ. 2534 จากนั้นในอีกหลายปีต่อมาถึงมี ดอกไม้ในทางปืน ในปี พ.ศ. 2542 โดยผู้กำกับคนเดียวกัน คือ มานพ อุดมเดช ออกมา
และก็ยังมี ห้องน้ำ ภาพยนตร์แผ่นของอาร์.เอส.ฟิล์ม, เฉือน ของ ก้องเกียรติ โขมศิริ ในปี พ.ศ. 2552, นาคปรก ในปี พ.ศ. 2553 และ ฝนตกขึ้นฟ้า ของ เป็นเอก รัตนเรือง ในปี พ.ศ. 2554 เป็นต้น
เพียร์ซ บรอสแนน
เพียร์ซ เบรนดัน บรอสแนน โอบีอี (; ; เกิดวันที่ 16 พฤษภาคม ค.ศ. 1953) เป็นนักแสดง, ผู้อำนวยการสร้างภาพยนตร์และนักเคลื่อนไหวด้านสิ่งแวดล้อมชาวไอร์แลนด์ เขาเป็นที่รู้จักจากการแสดงเป็นสายลับ เจมส์ บอนด์ คนที่ห้า ในภาพยนตร์ชุดบอนด์ของอีออนโปรดักชันส์ โดยเขาแสดงในภาพยนตร์บอนด์ทั้งหมดสี่เรื่องระหว่างปี ค.ศ. 1995 ถึง 2002 ("พยัคฆ์ร้าย 007 รหัสลับทลายโลก", "007 พยัคฆ์ร้ายไม่มีวันตาย", "007 พยัคฆ์ร้ายดับแผนครองโลก" และ "ดาย อนัทเธอร์ เดย์ 007 พยัคฆ์ร้ายท้ามรณะ") และแสดงเป็นตัวละครในวิดีโอเกมหลายเกม
หลังจากบรอสแนนลาออกจากโรงเรียนเมื่อตอนอายุ 16 ปี เขาเริ่มฝึกวาดภาพประกอบเชิงพาณิชย์และเข้าเรียนที่ ดรามาเซนเตอร์ ใน ลอนดอน เป็นเวลาสามปี หลังเขาเริ่มต้นอาชีพด้วยการแสดงบนเวที เขาเริ่มได้รับความนิยมจากละครชุดทางโทรทัศน์เรื่อง "เรมิงตันสตีล" (1982–1987) หลังละครชุดจบลง บรอสแนนเริ่มแสดงในภาพยนตร์ เช่น ภาพยนตร์แนวสายลับสมัยสงครามเย็นเรื่อง "พยัคฆ์จารชนโค่นแผนพยัคฆ์ร้าย" (1987) และ ภาพยนตร์แนวตลกเรื่อง "คุณนายเด๊าท์ไฟร์ พี่เลี้ยงหัวใจหนุงหนิง" (1993) หลังจากประสบความสำเร็จในบทบาท เจมส์ บอนด์ ที่โด่งดังไปทั่วโลก บรอสแนนก็ได้แสดงนำในภาพยนตร์ใหญ่ ๆ เรื่องอื่น เช่น ภาพยนตร์แนวมหากาพย์ผจญภัยและหายนะเรื่อง "ธรณีไฟนรกถล่มโลก" (1997) และ ภาพยนตร์แนวโจรกรรมเรื่อง "เกมรักหักเหลี่ยมจารกรรม" (1999) หลังจากบรอสแนนเลิกรับบทบอนด์ เขาได้แสดงในภาพยนตร์เรื่องอื่น ๆ เช่น ภาพยนตร์แนวมิวสิกคัลและตลกเรื่อง "มัมมา มีอา! วิวาห์วุ่น ลุ้นหาพ่อ" (2008), ภาพยนตร์แนวระทึกขวัญการเมืองเรื่อง "พลิกปริศนา สภาซ่อนเงื่อน" (2010), ภาพยนตร์แนวแอกชันแฟนตาซีเรื่อง "เพอร์ซีย์ แจ็กสัน กับสายฟ้าที่หายไป" (2010), ภาพยนตร์แนวแอกชันสายลับระทึกขวัญเรื่อง "พลิกเกมส์ฆ่า ล่าพยัคฆ์ร้าย" (2014) และ "มามา มียา! 2" (2018)
บรอสแนนได้รับการเสนอชื่อในรางวัลลูกโลกทองคำสองครั้ง ครั้งแรกจากมินิซีรีส์เรื่อง "แนนซี แอสเตอร์" (1982) และครั้งที่สองจากภาพยนตร์แนวตลกร้ายเรื่อง "พยัคฆ์ร้ายกระสุนตัน" (2005) ในปี ค.ศ. 1996 เขากับ โบ เซนต์. แคลร์ ร่วมกันก่อตั้งบริษัทสร้างภาพยนตร์ที่ลอสแอนเจลิสชื่อว่า ไอริชดรีมไทม์ เขายังเป็นที่รู้จักจากงานด้านการกุศลและการเคลื่อนไหวเพื่อสิ่งแวดล้อม ในปี ค.ศ. 2020 เขาได้รับการจัดอันดับให้อยู่ในอันดับที่ 15 ในรายชื่อนักแสดงภาพยนตร์ชาวไอร์แลนด์ที่ยิ่งใหญ่ที่สุดของ "ดิไอริชไทม์" ในปี ค.ศ. 1997 บรอสแนนได้รับดาวบนฮอลลีวูดวอล์กออฟเฟม สำหรับผลงานของเขาในอุตสาหกรรมภาพยนตร์
มายาตวัน
เพชฌฆาต 007
เพชฌฆาต 007  เป็นภาพยนตร์แนวสายลับฉายเมื่อปี ค.ศ. 1963 เป็นภาพยนตร์เรื่องที่สองใน ภาพยนตร์ชุด "เจมส์ บอนด์" ที่สร้างโดย อีออนโปรดักชันส์ และเป็นการรับบทบอนด์ครั้งที่สองของ ฌอน คอนเนอรี กำกับโดย เทอเรนซ์ ยัง อำนวยการสร้างโดย แฮรรี ซอลท์ซ์แมนและอัลเบิร์ต อาร์. บรอคโคลี และเขียนบทโดย ริชาร์ด เมบอมและโจฮันนา ฮาร์วูด ดัดแปลงจากนวนิยายชื่อเดียวกันของเอียน เฟลมมิง เมื่อปี ค.ศ. 1957 ในภาพยนตร์ บอนด์ถูกส่งตัวไปช่วยเหลือ ทาเทียนา โรมาโนวา เสมียนสถานกงสุลโซเวียตในตุรกีผู้ที่ต้องการแปรพักตร์ ซึ่งเป็นส่วนหนึ่งของแผนการที่คิดโดยองค์การ สเปกเตอร์ เพื่อแก้แค้นบอนด์ที่สังหาร ดร. โน
หลัง "พยัคฆ์ร้าย 007" ประสบความสำเร็จ ยูไนเต็ดอาร์ตติสต์ อนุญาตให้สร้างภาคต่อและเพิ่มทุนสร้างเป็นสองเท่านอกจากจะถ่ายทำในตุรกีแล้ว ฉากโลดโผนถ่ายทำในไพน์วูดสตูดิโอ, บักกิงแฮมเชอร์และในสกอตแลนด์ การถ่ายทำเกิดความล่าช้า เกินทุนสร้างและถูกเร่งสร้างให้เสร็จก่อนกำหนดฉายเดือนตุลาคม ค.ศ. 1963
"เพชฌฆาต 007" ประสบความสำเร็จทั้งรายได้และคำวิจารณ์ โดยทำเงิน 79 ล้านดอลลาร์สหรัฐทั่วโลก จากทุนสร้าง 2 ล้านดอลลาร์สหรัฐ และยังประสบความสำเร็จมากกว่าภาพยนตร์ "พยัคฆ์ร้าย 007" และกลายเป็นภาพยนตร์บล็อกบัสเตอร์ในโรงภาพยนตร์ในช่วงทศวรรษ 1960
ภาพยนตร์ยังเป็นการเปิดตัวนักแสดง เดสมอนด์ เลเวลีน โดยรับบทเป็น คิว ซึ่งเขารับบทนี้เป็นเวลา 36 ปี (และภาพยนตร์สิบเจ็ดเรื่อง) จนถึง "007 พยัคฆ์ร้ายดับแผนครองโลก" ในปี ค.ศ. 1999 และการแสดงครั้งสุดท้ายของ เปโดร อาร์เมนดาริซ ซึ่งเสียชีวิตจากการฆ่าตัวตายสี่เดือนก่อนภาพยนตร์จะฉาย
องค์การอาชญากรรมระหว่างประเทศ สเปกเตอร์ กำลังหาทางแก้แค้นให้กับ ดร. โน อดีตสายลับของพวกเขาซึ่งถูก เจมส์ บอนด์ สายลับเอ็มไอ6 ฆ่าเสียชีวิตในจาเมกา องค์การได้เริ่มทำการฝึกฝนสายลับตัวเองเพื่อที่จะฆ่าเขา ก่อนจะมอบหมายงานนี้ให้กับนักฆ่าชาวไอริช โดนัลด์ "เรด" แกรนต์ เพื่อลวงให้บอนด์มาติดกับ หัวหน้านักวางแผนชาวเชโกสโลวาเกียและปรมาจารย์หมากรุก โครนสตีน วางแผนให้เขาได้เครื่องถอดรหัส เลกเตอร์ จากสถานกงสุลโซเวียตในอิสตันบูล สายลับของสเปกเตอร์ โรซา แคล็บบ์ อดีตพันเอกของ สเมอร์ช (หน่วยต่อต้านข่าวกรองของโซเวียต) ได้รับมอบหมายให้ดูแลภารกิจนี้และเพื่อให้มั่นใจว่าแกรนต์สามารถดำเนินการฆ่าบอนด์ในช่วงเวลาที่เหมาะสม ในการวางกับดัก แคล็บบ์ได้เกณฑ์เสมียนถอดรหัสที่สถานกงสุลชื่อว่า ทาเทียนา โรมาโนวา มาช่วยเหลือในแผนนี้โดยที่เธอไม่รู้ตัว หลอกเธอให้เชื่อว่าเธอยังทำงานให้กับ สเมอร์ช
ใน ลอนดอน บอนด์ถูกเรียกให้มาประชุมกับ เอ็ม และบอกข้อมูลเกี่ยวกับโรมาโนวาขอความช่วยเหลือจากเขาเพื่อแปรพักตร์มาอยู่กับฝั่งตะวันตก แลกกับการนำเครื่องเลกเตอร์มาให้หน่วยสืบราชการลับของอังกฤษ ตามที่โครนสตีนทำนายไว้ เอ็มสงสัยว่ากับดักแต่ก็ตัดสินใจส่งบอนด์ไป เพื่อเป็นการเคารพคำขอของโรมาโนวา ก่อนที่บอนด์จะออกเดินทาง บอนด์ได้รับกระเป๋าเอกสารพิเศษโดย คิว ซึ่งมีอุปกรณ์ป้องกันตัวหลายชิ้นและปืนไรเฟิลซุ่มยิง อาร์มาไลต์ เออาร์-7 เพื่อช่วยเหลืองานของเขาที่ได้รับมอบหมาย เมื่อเดินทางมาถึงอิสตันบูล บอนด์ทำงานร่วมกับหัวหน้าสาขาเอ็มไอ6 ประจำเมืองนี้ อาลี เคริม เบย์ ขณะที่เขากำลังรอให้โรมาโนวาติดต่อมา ในช่วงเวลาหนึ่ง เคริมถูกโจมตีโดยสายลับโซเวียต คริเลนกู ที่สถานี ทั้งสองคนไปหลบซ่อนที่ชุมชนชาวยิปซี ก่อนที่จะถูกโจมตีโดยคนของคริเลนกู เคริมขอให้บอนด์ช่วยเหลือเขาในการฆ่าคริเลนกู ก่อนที่เขาจะหนีออกจากเมือง
ในที่สุด โรมาโนวากับบอนด์ก็ได้พบกันที่โรงแรม เธอเปิดเผยแผนว่าเธอจะนำแผนที่ของสถานกงสุลมาให้เขา เพื่อช่วยเหลือเขาในการขโมยเครื่องเลกเตอร์ ก่อนที่พวกเขาจะแยกกัน ทั้งคู่ใช้เวลาร่วมกันในตอนกลางคืน โดยที่ไม่รู้ตัวว่าสเปกเตอร์กำลังถ่ายทำพวกเขา ซึ่งเป็นส่วนหนึ่งของแผนของโครนสตีน เมื่อบอนด์ได้รับแผนที่จากโรมาโนวาแล้ว ซึ่งมีแกรนต์คอยติดตามอยู่ห่าง ๆ เพื่อให้แผนดำเนินการตามที่โครนสตีนวางแผนไว้ บอนด์และเคริมวางแผนขโมยเครื่องเลกเตอร์สำเร็จ ก่อนที่ทั้งสามคนจะหนีออกจากเมืองด้วยรถไฟ "โอเรียนต์เอกซ์เพรส" ขณะกำลังโตยสาร เคริมพบว่า เบนซ์ เจ้าหน้าที่รักษาความปลอดภัยของโซเวียตได้ติดตามพวกเขา บังคับให้บอนด์ช่วยเคริมจับเบนซ์ ขณะที่เคริมอยู่กับเบนซ์ เพื่อไม่ให้เขาหนี บอนด์กลับมาหาโรมาโนวา เพื่อรอให้ถึงจุดนัดพบของพวกเขากับคนของเคริมคนหนึ่ง อย่างไรก็ตาม แกรนต์ฆ่าเคริมและเบนซ์ บังคับให้บอนด์ต้องอยู่บนรถไฟและสอบปากคำโรมาโนวาถึงแรงจูงใจของเธอ
เมื่อรถไฟเดินทางมาถึง เบลเกรด บอนด์บอกข่าวเรื่องเคริมเสียชีวิตให้กับลูกชายคนหนึ่งของเขาที่กำลังรอพวกเขาอยู่ และบอกให้ส่งคนมารับพวกเขาที่ ซาเกร็บ กัปตัน แนช สายลับอังกฤษที่ถูกส่งตัวมา ซึ่งแกรนต์เข้ามาหาแนช ก่อนที่จะถูกฆ่าโดยแกรนต์ แล้วปลอมตัวเป็นเขา หลังจากแกรนต์วางยานอนหลับโรมาโนวาในระหว่างอาหารค่ำ แกรนต์เอาชนะบอนด์ จากนั้นก็เปิดเผยแผนทั้งหมดของสเปกเตอร์ เขาตั้งใจที่จะฆ่าทั้งสองคนและจัดฉากว่าเป็นการฆาตกรรมและฆ่าตัวตาย โดยทิ้งหลักฐานการขู่กรรโชกปลอมไว้ เพื่อทำให้หน่วยสืบราชการลับของอังกฤษนั้นเสื่อมเสียชื่อเสียง อย่างก็ตาม บอนด์หลอกแกรนต์ให้เปิดกระเป๋าเอกสารที่มีกับดักก่อนที่บอนด์จะฆ่าเขา หลังจากนั้นทั้งสองคนลงจากรถไฟหลบหนีในยูโกสลาฟอิสเตรีย พร้อมกับเครื่องเลกเตอร์และหลักฐานปลอม บอนด์ใช้เส้นทางหนีของแกรนต์ หลบการโจมตีของสายลับสเปกเตอร์ ทั้งเฮลิคอปเตอร์และเรือในทะเลเอเดรียติก
ข่าวการเสียชีวิตของแกรนต์และบอนด์หลบหนีไปได้ ทำให้สเปกเตอร์หมายเลข 1 ฆ่าโครนสตีน เพราะแผนการของเขาล้มเหลว โดยองค์การสัญญากับชาวรัสเซียว่าจะขายเครื่องเลกเตอร์คืนให้ แคล็บบ์ได้รับคำสั่งให้ไปเอาเครื่องนั้นกลับมาคืนมาและฆ่าบอนด์ แคล็บบ์ได้พบทั้งสองคนหลังพวกเขามาพักที่โรงแรมใน เวนิส โดยเธอได้ปลอมตัวเป็นแม่บ้าน อย่างไรก็ตาม โรมาโนวาจำเธอได้และฆ่าเธอเมื่อเธอจะแทงบอนด์ด้วยพิษ หลังภารกิจของพวกเขาสำเร็จ บอนด์และโรมาโนวาใช้เวลาร่วมกันบนเรือ และได้ทิ้งหลักฐานขู่กรรโชกของแกรนต์ลงคลอง
หมายเหตุนักแสดง
รายนามรัฐมนตรีกระทรวงเกษตรและสหกรณ์
สงครามเสน่หา
สงครามเสน่หา เป็นนวนิยายแปลของว.วินิจฉัยกุล ซึ่งแปลมาจากเรื่อง The Bored Bridegroom ของ บาร์บารา คาร์ทแลนด์
อเล็กซิส มาร์ควิสหนุ่มแห่งเมอร์ลินคอร์ทผู้เป็นที่หมายปองของสาว ๆ ในกรุงลอนดอนต้องการได้ทรัพย์สมบัติของตระกูลเมอร์ลีนที่บิดาของตนได้ขายไปให้กับเซอร์โจชัว เฮดลีย์กลับคืนมา อเล็กซิสจึงยอมแต่งงานกับลูเครเชีย บุตรสาวของเซอร์โจชัว ทั้ง ๆ ที่ตนมีคุณหญิงเฮสเตอร์แสตนดิช เป็นคู่รักอยู่แล้ว
ลูเครเชียได้ยินกิตติศัพท์ของว่าที่เจ้าบ่าวของเธอว่าไม่ชอบเด็กสาวซื่อๆ ไม่ประสีประสา เธอจึงไปเรียนการแสดงกับผู้กำกับคนหนึ่ง เมื่อได้พบกันครั้งแรก อเล็กซิสจึงประหลาดใจเป็นอย่างยิ่งที่พบว่าว่าที่เจ้าสาวของเขาเป็นสาวสังคมทรงเสน่ห์ แทนที่จะเป็นสาวน้อย หัวอ่อน ว่านอนสอนง่ายดังที่คาดไว้
ภายหลังแต่งงาน อเล็กซิสได้รับมอบหมายให้ไปปฏิบัติภารกิจช่วยเหลือชาวอังกฤษที่ติดอยู่ในฝรั่งเศส โดยชายหนุ่มตั้งใจที่จะปลอมตัวเข้าไปในระหว่างที่มาฮันนีมูนกับลูเครเชียในเรือ เมื่อขึ้นฝั่งที่ประเทศฝรั่งเศส เขาก็ต้องประหลาดใจที่พบว่าลูเครเชียแอบตามเข้ามาในปฏิบัติการครั้งนี้ด้วย
ในระหว่างหลบหนีทหารฝรั่งเศสด้วยกัน อเล็กซิสพบว่าแท้จริงแล้ว บุคลิกสาวสังคมทรงเสน่ห์เป็นเพียงละครที่ลูเครเชียแสร้งทำเท่านั้น แต่ชายหนุ่มกลับประทับใจความบริสุทธิ์ จริงใจต่างหากของหญิงสาว
เมื่อการผจญภัยและการช่วยเหลือตัวประกันส่วนหนึ่งสำเร็จลง ลูเครเชียได้เดินทางกลับประเทศอังกฤษพร้อมกับเจ้าบ่าวที่ไม่ขี้เบื่ออีกต่อไป
ภาษาปาสกาลเชิงวัตถุ
จอมมฤตยู 007
จอมมฤตยู 007  เป็นภาพยนตร์แนวสายลับฉายเมื่อปี ค.ศ. 1964 เป็นภาพยนตร์เรื่องที่สามใน ภาพยนตร์ชุด "เจมส์ บอนด์" ที่สร้างโดย อีออนโปรดักชันส์ กำกับโดย กาย แฮมิลตัน อำนวยการสร้างโดย แฮรรี ซอลท์ซ์แมนและอัลเบิร์ต อาร์. บรอคโคลี และเขียนบทโดย ริชาร์ด เมบอมและพอล เดห์น ดัดแปลงจากนวนิยายชื่อเดียวกันของเอียน เฟลมมิง เมื่อปี ค.ศ. 1959 แสดงนำโดย ฌอน คอนเนอรี เป็น เจมส์ บอนด์ สายลับเอ็มไอ6, ออเนอร์ แบลกแมน เป็น พุซซี กาลอร์ สาวบอนด์, เกิร์ต เฟรอเบอ เป็น ออริก โกลด์ฟิงเกอร์ ตัวละครตามชื่อภาพยนตร์ และ เชอร์ลีย์ อีตัน เป็น จิล มาสเตอร์สัน สาวบอนด์ผู้โดดเด่น
ในภาพยนตร์ บอนด์สืบสวนการลักลอบขนทองโดยพ่อค้าทองคำแท่ง ออริก โกลด์ฟิงเกอร์ จนในที่สุดก็รู้แผนของโกลด์ฟิงเกอร์ที่ต้องการจะทำการปนเปื้อนฟอร์ต นอกซ์ ที่ฝากทองคำแท่งของสหรัฐ "จอมมฤตยู 007" เป็นภาพยนตร์บอนด์เรื่องแรกที่เป็นภาพยนตร์บล็อกบัสเตอร์ ด้วยทุนสร้างเท่ากับสองเรื่องที่แล้วรวมกัน การถ่ายทำเริ่มต้นเมื่อเดือนมกราคมถึงเดือนกรกฎาคม ค.ศ. 1964 ใน สหราชอาณาจักร, สวิสเซอร์แลนด์และสหรัฐ
การฉายของภาพยนตร์นำไปสู่การวางจำหน่ายสินค้าลิขสิทธิ์จากภาพยนตร์ เช่น รถของเล่น แอสตันมาร์ติน ดีบี5 จาก คอร์กีทอยส์ ซึ่งกลายเป็นของเล่นที่ขายดีที่สุดในปี ค.ศ. 1964 การส่งเสริมการขายยังรวมไปถึงภาพของเชอร์ลีย์ อีตันทาตัวสีทองบกปกนิตยสาร "ไลฟ์"
มีองค์ประกอบหลายอย่างซึ่งมีการเริ่มต้นในภาพยนตร์เรื่องนี้และจะปรากฏอีกครั้งในภาพยนตร์บอนด์เรื่องต่อ ๆ ไป เช่น การใช้เทคโนโลยีและอุปกรณ์โดยบอนด์, ฉากก่อนแสดงเครติตที่มีเนื้อเรื่องไม่เกี่ยวกับเนื้อเรื่องหลัก, สถานที่ต่างประเทศหลายแห่งและเรื่องตลกขบขัน "จอมมฤตยู 007" เป็นภาพยนตร์เรื่องแรกที่ชนะเลิศรางวัลออสการ์และได้รับคำชมอย่างมากจากนักจารณ์ และยังประสบความสำเร็จในด้านรายได้ สามารถคืนทุนสร้างภายในสองสัปดาห์หลังการฉาย
เมื่อปี ค.ศ. 1999 ภาพยนตร์ถูกจัดอยู่ในอันดับที่ 70 ในรายชื่อ 100 ภาพยนตร์อังกฤษที่ดีที่สุดของสถาบันภาพยนตร์อังกฤษ
หลังทำลายห้องปฏิบัติการยาเสพติดในลาตินอเมริกา เจมส์ บอนด์ สายลับเอ็มไอ6 เดินทางไปชายหาดไมอามีเพื่อพักผ่อน เขาได้รับคำสั่งจาก เอ็ม หัวหน้าของเขา ผ่านสายลับซีไอเอ ฟีลิกซ์ ไลเทอร์ ให้บอนด์สังเกตการณ์ ออริก โกลด์ฟิงเกอร์ พ่อค้าทองคำแท่ง ที่โรงแรมที่เขาอยู่ บอนด์จับได้ว่าโกลด์ฟิงเกอร์โกงไพ่จินรัมมี ด้วยความช่วยเหลือจาก จิล มาสเตอร์สัน ลูกจ้างของเขา บอนด์หยุดเขาโดยกวนใจจิลและขู่กรรโชกโกลด์ฟิงเกอร์จนทำให้เขาแพ้ หลังบอนด์กับจิลกำลังมีความสุขกับความสัมพันธ์ใหม่ ออดจ็อบ คนรับใช้ชาวเกาหลีของโกลด์ฟิงเกอร์ แอบเข้ามาในห้องและทำให้บอนด์หมดสติ เมื่อบอนด์ตื่นขึ้น เขาพบว่าจิลเสียชีวิตแล้ว โดยเธอถูกทาด้วยสีทองทั้งตัวและเสียชีวิตจาก "ผิวหนังขาดอากาศหายใจ"
ในลอนดอน ผู้ว่าการธนาคารแห่งอังกฤษและเอ็มอธิบายกับบอนด์ว่า ราคาทองคำแตกต่างกันไปทั่วโลก ทำให้สามารถทำกำไรได้จากการขายทองคำแท่งในต่างประเทศ และให้บอนด์สืบว่าโกลด์ฟิงเกอร์ลักลอบนำทองคำข้ามพรมแดนได้อย่างไร คิว ได้มอบอุปกรณ์ต่าง ๆ เพื่อช่วยเหลือบอนด์ ได้แก่ รถยนต์ดัดแปลง แอสตันมาร์ติน ดีบี5 และอุปกรณ์ติดตามสองเครื่อง บอนด์พบกับโกลด์ฟิงเกอร์ที่คันทรีคลับของเขาใน เคนต์ บอนด์ชนะโกลด์ฟิงเกอร์ในเกมกอล์ฟ หลังใช้ทองคำแท่งนาซี (เอ็มไอ6 ให้บอนด์ยืมเพื่อปฏิบัติภารกิจ) เป็นเดิมพัน โกลด์ฟิงเกอร์ตระหนักถึงแรงจูงใจที่ซ่อนเร้นของบอนด์ ก่อนออกเดินทาง โกลด์ฟิงเกอร์ให้ออดจ็อบสาธิตด้วยการร่อนหมวกขอบเหล็กของเขา ว่าเป็นอาวุธอันตราย เตือนบอนด์ว่าอย่าเข้าไปยุ่งในกิจการของเขา บอนด์ติดตามโกลด์ฟิงเกอร์ไปสวิตเซอร์แลนด์ ระหว่างทาง ทิลลี พี่สาวของจิล พยายามล้างแค้นให้น้องสาวของเธอด้วยการลอบสังหารโกลด์ฟิงเกอร์ด้วยปืนไรเฟิล แต่ล้มเหลว